Kaizers-slutt for 40.000
Klisjéen om å gi seg på topp dukker også opp med tanke på at Kaizers fylte Koengen i Bergen nylig med nesten 20.000 tilskuere - unikt for et norsk band i konsertsammenheng. Den aller siste konserten finner sted på DNB Arena neste lørdag.Kaizers Orchestra kan se tilbake på tolv år med hovedsaklig oppturer, men faktisk også et par nedturer. VG ba Janove Ottesen og Geir Zahl trekke frem merkesteiner i Kaizers suksessrike karriere. Det starter i september 2001. Debuten «Ompa til du dør» får terningkast seks i VG. Interessen eksploderer og butikken blir utsolgt for plater. - Det er ikke alle band forunt å definere en egen sound allerede på debuten, men jeg var så sikker på suksess at jeg tatoverte Kaizers-logoen på brystkassa før skiva kom ut, forteller Janove Ottesen. Geir Zahl mener en av de viktigste oppturene kom året etter, på Roskildefestivalen. - Vi hadde aldri tenkt at vi kunne spille utenfor Norge, men det trodde manager Eivind Brydøy. Vi fikk masse omtale og oppmerksomhet. Vår første Roskilde-jobb innledet et nytt kapittel for bandet, sier Zahl.Både Ottesen og Zahl innrømmer at den påfølgende Europaturnéen vinteren 2003 ble en lærepenge for et lite band som oppnådde rask suksess. - Det ble altfor tøft. Vi presset oss så mye at Jon sluttet (kontrabassist Jon Sjøen, red.anm.) på grunn av familiesituasjonen sin. Det var en skikkelig dårlig stemning på den turnéen, alt måtte ut. I Hamburg ble vi enige om at Jon forlot bandet. Fem minutter senere ringte jeg Øyvind Storesund som brukte en måned på å si ja. For all del, Jon og bandet er gode venner og han har spilt med oss flere ganger etterpå, senest i Bergen for et par uker siden, sier Janove Ottesen. Tysk kontrakt Året etter kommer karrierens høydepunkt - som kanskje ikke ble helt som de tenkte. Da signerte Kaizers Orchestra med Universal Music i Tyskland og gikk fra et énmanns-plateselskap til verdens største. - De påsto vi kom til å selge millioner, kanskje tenkte de at vi skulle bli de nye Manu Chao. Men det var som de sa selv etter innspillingen; «ze demo iz better». Men de trøkket på, og uten dette hadde vi solgt bare 3000. Vi endte på det tredobbelte, 9000, og er egentlig ikke skuffet. Vi hadde aldri trodd at vi skulle selge millionen uansett. Og det var en morsom tid, sier Ottesen. Kaizers ble da også løst fra kontrakten etter den ene platen. I Europa stanget de plutselig hodet mot taket. - Vi oppdaget at norskspråklig, alternativ sigøynerpunk faktisk har et publikum der ute, men det finnes en grense, bemerker Geir Zahl. - Vi fylte fint steder med tusen mennesker, men klarte aldri å komme opp på 2000-kapasitetslokaler som var målet vårt. Først da blir det økonomi for et band som vårt. Det var ikke før i 2008 at vi gikk i pluss i Europa. Før det tjente vi penger i Norge og investerte dem i Europa. Med lukkede og åpne forestillinger spiller Kaizers Orchestra hele åtte show i Stavanger den nærmeste uken, før de neste lørdag går i graven som band - for godt?
I kveld starter Kaizers Orchestra siste del av sin avslutningsturné. Den neste uken har de solgt eventyrlige 40.000 billetter i hjembyen Stavanger.